钦定古今图书集成/明伦汇编/氏族典/第236卷 > 张融
## 钦定古今图书集成/明伦汇编/氏族典/第236卷 > 张融

按《南齐书张融传》：“融字思光，吴郡吴人也。祖祎，父畅。
融有早誉，解褐为新安王北中郎参军。孝武起新安
寺，僚佐多儭钱帛，融独儭百钱。帝曰：‘融殊贫，当序以
佳禄’。出为封溪令。从叔永出后渚送之曰：‘似闻朝旨，
汝寻当还’。融曰：‘不患不还，政恐还而复去’。广越嶂崄，
獠贼执融，将杀食之，融神色不动，方作《洛生咏》，贼异”
之而不害也。浮海至交州，于海中作《海赋》，文辞诡激，
独与众异。后还为仪曹郎，寻摄祠、仓部二曹，兼掌正
厨。自表解职，为安成王抚军仓曹参军，转南阳王友。
辟太祖太傅掾，历骠骑豫章王司空谘议参军，迁中
书郎。太祖素奇爱融，常曰：“此人不可无一，不可有二。”
又为长沙王镇军、竟陵王征北谘议，并领记室，司徒
从事中郎。永明八年，迁司徒右长史，黄门郎，太子中
庶子，司徒左长史。建武四年病卒，年五十四。文集数
十卷，行于世。